INDOKOLÁS

A JAVASLAT HÁTTERE

Az Európai Unió működéséről szóló szerződés (EUMSZ) – amelynek hatálya az Unió legkülső régióira, köztük a Kanári-szigetekre is kiterjed – elvben semmilyen eltérést nem tesz lehetővé a helyi termékek, illetőleg a Spanyolországból vagy más tagállamokból érkező termékek adóztatásában. Az EUMSZ 349. cikke (korábban az EK-Szerződés 299. cikkének (2) bekezdése) azonban lehetőséget nyújt e régiókra vonatkozó olyan egyedi intézkedések bevezetésére, amelyeket a legkülső régiók gazdasági és társadalmi helyzetét érintő állandó hátrányok fennállása indokol.

Az EK-Szerződés 299. cikkének (2) bekezdése alapján elfogadott 2002. június 20-i 2002/546/EK tanácsi határozat[1] felhatalmazza Spanyolországot arra, hogy 2011. december 31-ig az AIEM elnevezésű adó vonatkozásában mentességet vagy kedvezményt nyújtson egyes, a Kanári-szigeteken helyben előállított termékekre. Az említett határozat melléklete felsorolja azokat a termékeket, amelyekre alkalmazható az adó alóli mentesség vagy az arra vonatkozó kedvezmény. A helyben előállított termékek és az egyéb termékek adóztatásában jelentkező különbség – a terméktől függően – nem haladhatja meg a 5, a 15 vagy a 25 százalékpontot.

A 2002/546/EK határozat felsorolja az egyedi intézkedések alkalmazásának lehetséges indokait: ide tartozik az elszigetelt jelleg, a nyersanyagoktól és az energiától való függés, a jelentősebb készletfelhalmozás kényszere, a helyi piac kis mérete és az exporttevékenység alacsony szintje. E hátrányok összeadódása a helyben előállított termékek termelési költségeinek és így önköltségi árának emelkedését idézi elő, és ezáltal e termékek – egyedi intézkedések hiányában – kevésbé versenyképesek a máshonnan érkező termékekhez képest, még a Kanári-szigetekre történő szállítás költségeinek figyelembevételével is. Mindez tovább nehezíti a helyi termelés fenntartását. A 2002/546/EK határozatban szereplő egyedi intézkedéseknek tehát az volt a célja, hogy a helyi ipart versenyképességének javítása révén megerősítse.

A 2009-es világgazdasági válság és annak az utazást visszafogó hatása súlyosan érintette a Kanári-szigetek gazdaságát, amely nagy mértékben a turizmusból származó bevételekre épül.

Az idegenforgalmi ágazatban foglalkoztatottak leépítése jelentősen megemelte a munkanélküliségi rátát a Kanári-szigeteken. A 2001 és 2007 közötti időszakban 10,4–12 % között ingadozó munkanélküliségi ráta 2008-ra 17,3 %-ra, 2009-re pedig 26,2 %-ra emelkedett. Ez a tendencia is alátámasztja a nagy mértékben a turizmusra épülő gazdaságok kockázatosságát, és a gazdasági tevékenységek diverzifikációjának szükségességét.

Spanyolország 2010. november 16-án kérelmet nyújtott be az Európai Bizottsághoz, amelyben a 2002/546/EK határozat alkalmazási idejének két évvel történő meghosszabbítását kezdeményezte, összhangba hozva így lejáratát a 2007 és 2013 közötti időszakban alkalmazandó nemzeti regionális támogatásokról szóló iránymutatásokkal[2].

Spanyolország kérelmezte egyúttal az NN 22/2008. állami támogatásról szóló határozat alkalmazási idejének két évvel történő meghosszabbítását is. E határozat értelmében a spanyol hatóságok által az AIEM tekintetében nyújtott támogatás összeegyeztethető a közös piaccal. A Bizottság elkészítette a 22/2008. állami támogatásról szóló határozat alkalmazási idejének meghosszabbításáról rendelkező, N 544/2010. állami támogatásról szóló határozat tervezetét, amelynek elfogadásával biztosítható a koherencia ezzel a javaslattal.

A 2002/546/EK határozat alkalmazási idejének meghosszabbítására irányuló kérelmet a Bizottság a Kanári-szigeteket érintő hátrányok nagyságrendjének fényében értékelte. A Bizottság arra a következtetésre jutott, hogy a rendelkezésre álló tények alapján indokolt helyt adni a kérelemnek.

A Kanári-szigeteken alkalmazandó AIEM adóra vonatkozó különleges szabályok alkalmazásáról a Tanács részére készített, 2008. augusztus 28-án elfogadott jelentésében a Bizottság egyrészt megerősítette, hogy az AIEM működése kielégítő, és nincs szükség a 2002/546/EK határozat rendelkezéseinek bárminemű módosítására. A hátrányok folytatólagos fennállását szintén megerősítették a jelentésben, amelyet a 2002/546/EK határozat alkalmazási idejének meghosszabbítására irányuló mostani kérelemhez csatoltak.

Másrészt, a kérelem az alkalmazási időnek mindössze két évvel történő meghosszabbítására irányul.

AZ ÉRDEKELTEKKEL FOLYTATOTT KONZULTÁCIÓK EREDMÉNYEI ÉS HATÁSVIZSGÁLAT

Az AIEM alkalmazásának meghosszabbítására irányuló kérelmüket a spanyol hatóságok az érdekelt gazdasági ágazatok felkérésére terjesztették elő.

A Bizottság nem végzett hatásvizsgálatot.

A JAVASLAT JOGI ELEMEI

A javaslat összefoglalása

A bizonyos, a Kanári-szigeteken helyben előállított termékek vonatkozásában az AIEM elnevezésű adó tekintetében Spanyolország számára mentességek vagy kedvezmények alkalmazását engedélyező 2002/546/EK határozat alkalmazási idejének meghosszabbítása.

Jogalap

Az EUMSZ 349. cikke.

A szubszidiaritás elve

Kizárólag a Tanács jogosult – az EUMSZ 349. cikke alapján – a legkülső régiókra vonatkozó egyedi intézkedéseket elfogadni azzal a céllal, hogy a Szerződések – így a közös politikák – alkalmazását e régiókhoz igazítsa, tekintettel az említett régiók gazdasági és társadalmi helyzetét érintő állandó hátrányok fennállására.

A javaslat ezért megfelel a szubszidiaritás elvének.

Az arányosság elve

A javaslat megfelel az arányosság elvének a következők miatt:

A javaslat a 2004/162/EK határozat alkalmazási idejének két évvel történő meghosszabbítására irányul, összhangba hozva így a nemzeti regionális támogatásokról szóló iránymutatásokkal, amelyek a 2007 és 2013 közötti időszakban alkalmazandók.

A Kanári-szigeteken alkalmazandó AIEM adóra vonatkozó különleges szabályok alkalmazásáról a Tanács részére készített jelentésében a Bizottság megerősítette, hogy az AIEM működése kielégítő, és nincs szükség a 2002/546/EK határozat rendelkezéseinek bárminemű módosítására.

További hosszabbításokra kizárólag egy új, az egyes termékekre lebontott elemzés elvégzését követően kerülhet sor.

A jogi aktus típusának megválasztása

Javasolt aktus: tanácsi határozat.

Más eszköz a következő ok miatt nem lett volna megfelelő:

a módosítás tárgyát képező szöveg maga is tanácsi határozat, és azt ugyanezzel a jogalappal (akkor még az EK-Szerződés 299. cikkének (2) bekezdése) fogadták el.

KÖLTSÉGVETÉSI VONZATOK

A javaslatnak nincsenek az uniós költségvetést érintő vonzatai.

2011/0192 (CNS)

Javaslat

A TANÁCS HATÁROZATA

a 2002/546/EK határozatnak az alkalmazási idejének tekintetében történő módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 349. cikkére,

tekintettel az Európai Bizottság javaslatára[3],

a jogalkotási aktus tervezetének a nemzeti parlamentek számára való megküldését követően,

tekintettel az Európai Parlament véleményére[4],

különleges jogalkotási eljárás keretében,

mivel:

1. Az EK-Szerződés 299. cikkének (2) bekezdése alapján elfogadott 2002. június 20-i 2002/546/EK tanácsi határozat felhatalmazza Spanyolországot arra, hogy 2011. december 31-ig az AIEM elnevezésű adó vonatkozásában mentességet vagy kedvezményt nyújtson egyes, a Kanári-szigeteken helyben előállított termékekre. Az említett határozat melléklete felsorolja azokat a termékeket, amelyekre alkalmazható az adó alóli mentesség vagy az arra vonatkozó kedvezmény. A helyben előállított termékek és az egyéb termékek adóztatásában jelentkező különbség – a terméktől függően – nem haladhatja meg a 5, a 15 vagy a 25 százalékpontot.

2. Indokoltnak tűnik a 2002/546/EK határozat alkalmazási idejének két évvel történő meghosszabbítása, mivel az e határozat alapján adott engedélyt alátámasztó alapvető feltételek változatlanok maradtak. Erre vonatkozóan a Kanári-szigeteken alkalmazandó AIEM adóra vonatkozó különleges szabályok alkalmazásáról a Tanács részére készített bizottsági jelentés[5] megerősítette, hogy az AIEM működése kielégítő, és nincs szükség a 2002/546/EK határozat rendelkezéseinek bárminemű módosítására.

3. A spanyol hatóságoktól kapott jelentés pedig megerősíti, hogy az AIEM adó tekintetében a Kanári-szigeteken helyben előállított termékek egy meghatározott köre számára biztosított teljes mentesség, illetve részleges kedvezmények jóváhagyását megalapozó hátrányok továbbra is fennállnak,

ELFOGADTA EZT A HATÁROZATOT:

1. cikk

A 2002/546/EK határozat 1. cikkében a „2011. december 31.” időpont helyébe a „2013. december 31.” időpont lép.

2. cikk

Ennek a határozatnak a Spanyol Királyság címzettje.

Kelt Brüsszelben, -án/-én.

a Tanács részéről

az elnök

[1] HL L 179., 2002.7.9., 22-27. o.

[2] HL C 54., 2006.3.4., 13. o.

[3] HL C […], […], […]. o.

[4] HL C […], […], […]. o.

[5] COM(2008) 528.